Два тыдні, з дзясятага па дваццаць першага верасня, каля Музея сучаснага выяўленчага мастацтва, што ў Мінску, можна было ўбачыць незвычайную афішу: выяву сэрца, на якой, як на палітры, змяшаныя розныя фарбы. Як быццам мастак натхнёна, а часам задумліва, упэўнена ці нясмела шукаў найлепшыя спалучэнні колераў для сваёй карціны. І знайшоў. А палітра, дзе ён змешваў фарбы, засталася – як маленькі адбітак вялікай працы і адметнай прыгажосці. Я нават ведаю імя гэтага мастака, ці, дакладней, мастачкі, якая сваімі рукамі, душой ды сэрцам здолела стварыць для дзясяткаў чалавек цэлы свет колеру вясёлкі. А завуць гэтую мастачку Галіна Кучарэнка, і яна – кіраўнік творчай рэабілітацыйнай студыі “Палітра”.